Табидзе Галактион Васильевич

Табидзе Галактион Васильевич [6 (18). 11. 1892, Кутаисиге жакын, Чквииси кыштагы – 17. 3. 1959, Тбилиси] – грузин совет акыны, Грузин ССР эл акыны (1933), Грузин ССР Илимдер академиясынын академиги (1944). Алгачкы ыр жыйнагы 1914-жылы жарык көргөн. 1928-жылы Грузиядагы революциячыл кайра курууларды чагылдырган «Рион-порт» поэмасын жараткан. Ошондой эле «Жон Рид» (1924), «Доор» (1930), «Революциячыл Грузия» (1931) деген поэмалары бар. Анын «Ата Мекен», «Тбилиси түнү» деген ырлары – жаңычыл лириканын мыкты үлгүлөрүнөн. Табидзе чыгармаларында улуттук адабият салттарын көп пайдаланып, поэтикалык формаларды өркүндөткөн. Чыгармалары дүйнө элдеринин көп тилдерине которулган. Ленин жана Эмгек Кызыл Туу ордендери менен сыйланган. 
Категория: Инсандар
Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9